b'\n_START_ARTICLE_\nDalai Lama\n_START_PARAGRAPH_\nDalai Lama (tala\'i blama \xe0\xbd\x8f\xe0\xbc\x8b\xe0\xbd\xb1\xe0\xbd\xa3\xe0\xbd\xa0\xe0\xbd\xb2\xe0\xbc\x8b\xe0\xbd\x96\xe0\xbe\xb3\xe0\xbc\x8b\xe0\xbd\x98\xe0\xbc\x8b) a fost cel mai \xc3\xaenalt grad spiritual \xc3\xaen Tibetul secolului XVII-lea si p\xc3\xa2n\xc4\x83 \xc3\xaen secolul al XX-lea. Budi\xc8\x99tii din Tibet consider\xc4\x83 c\xc4\x83 Dalai Lama este una din multiplele re\xc3\xaencarn\xc4\x83ri ale lui Avalokite\xc5\x9bvara._NEWLINE_Prezentul Dalai Lama, al XIV-lea, este Tenzin Gyatso.\n_START_SECTION_\nBiografie\n_START_PARAGRAPH_\nSfin\xc8\x9bia Sa Tenzin Gyatso, al paisprezecelea Dalai Lama, este \xc8\x99eful spiritual \xc8\x99i temporal al Tibetului. S-a n\xc4\x83scut la 6 iulie 1935, \xc3\xaentr-un mic sat de \xc8\x9b\xc4\x83rani din provincia Amdo. La v\xc3\xa2rsta de doi ani a fost descoperit ca fiind \xc3\xaencarnarea predecesorului s\xc4\x83u, marele Dalai Lama al treisprezecelea. La v\xc3\xa2rsta de patru ani \xc8\x99i jum\xc4\x83tate, Tenzin Gyatso este adus \xc3\xaen capitala statului tibetan, Lhasa, \xc8\x99i instalat pe tron \xc3\xaen calitate de \xc8\x99ef suprem temporal \xc8\x99i spiritual al Tibetului. Copil\xc4\x83ria \xc8\x99i-a petrecut-o mai ales \xc3\xaen compania c\xc4\x83lug\xc4\x83rilor \xc8\x99i a discipolilor, f\xc4\x83c\xc3\xa2nd foarte rar vizite familiei sale din satul natal._NEWLINE_\xc3\x8enclina\xc8\x9bia \xc3\xaenn\xc4\x83scut\xc4\x83 pentru studiu \xc8\x99i curiozitatea pentru lumea din jurul Tibetului l-au determinat s\xc4\x83-\xc8\x99i l\xc4\x83rgeasc\xc4\x83 permanent cuno\xc8\x99tin\xc8\x9bele - inclusiv studii de limba englez\xc4\x83, \xc8\x99tiin\xc8\x9b\xc4\x83 \xc8\x99i matematici - \xc3\xaens\xc4\x83 partea cea mai important\xc4\x83 a educa\xc8\x9biei sale a fost f\xc4\x83cut\xc4\x83 \xc3\xaen manier\xc4\x83 tradi\xc8\x9bional\xc4\x83 tibetan\xc4\x83 (a\xc8\x99a cum va descrie mai t\xc3\xa2rziu \xc3\xaen autobiografia sa). Scopul principal al sistemului tibetan const\xc4\x83 \xc3\xaen l\xc4\x83rgirea \xc8\x99i cultivarea min\xc8\x9bii printr-o mare varietate de cuno\xc8\x99tin\xc8\x9be. \xc3\x8en ceea ce prive\xc8\x99te standardele avansate de educa\xc8\x9bie secular\xc4\x83, programa \xc8\x99colar\xc4\x83 include teatrul, dansul \xc8\x99i muzica, astrologia, poezia \xc8\x99i compozi\xc8\x9bia. Cursurile de instruc\xc8\x9bie superioar\xc4\x83 includ arta vindec\xc4\x83rii, sanscrita, dialectica, artele \xc8\x99i meseriile, metafizica \xc8\x99i filosofia religiilor. Dintre aceste "cinci subiecte elevate", dup\xc4\x83 cum mai sunt numite, ultimul este considerat fundamental. Sfin\xc8\x9bia Sa \xc8\x99i-a \xc3\xaenceput educa\xc8\x9bia la v\xc3\xa2rsta de \xc8\x99ase ani, iar la dou\xc4\x83zeci \xc8\x99i cinci \xc8\x99i-a luat doctoratul \xc3\xaen filozofie buddhist\xc4\x83. Periodic a fost examinat de cercurile profesorale de la principalele universit\xc4\x83\xc8\x9bi monastice: Drepung, Sera \xc8\x99i Ganden. Examinarea final\xc4\x83 a avut loc la Jokhang, Lhasa, \xc3\xaen fa\xc8\x9ba congrega\xc8\x9biilor de profesori._NEWLINE_De la v\xc3\xa2rsta de \xc8\x99aisprezece ani, Dalai Lama \xc8\x99i-a asumat \xc3\xaentreaga putere temporal\xc4\x83 \xc8\x99i timp de nou\xc4\x83 ani a urm\xc4\x83rit reconcilierea cu guvernul chinez. Cu toate acestea, \xc3\xaen anul 1959 la Lhasa izbucne\xc8\x99te o revolt\xc4\x83 \xc3\xaempotriva Chinei, iar Dalai Lama este nevoit s\xc4\x83 p\xc4\x83r\xc4\x83seasc\xc4\x83 Tibetul \xc8\x99i s\xc4\x83 se stabileasc\xc4\x83 \xc3\xaen India, unde este urmat de peste o sut\xc4\x83 de mii de cona\xc8\x9bionali. Spre deosebire de predecesorii s\xc4\x83i, al Paisprezecelea Dalai Lama a efectuat vizite \xc3\xaen numeroase \xc8\x9b\xc4\x83ri \xc8\x99i a \xc3\xaentre\xc8\x9binut un dialog constant cu personalit\xc4\x83\xc8\x9bi apar\xc8\x9bin\xc3\xa2nd unor spa\xc8\x9bii culturale, religioase \xc8\x99i ideologice foarte diferite. De-a lungul vremii, reputa\xc8\x9bia sa de om al p\xc4\x83cii \xc8\x99i \xc3\xaen\xc8\x9belegerii a crescut ne\xc3\xaencetat. Sfin\xc8\x9bia Sa a primit numeroase premii na\xc8\x9bionale \xc8\x99i interna\xc8\x9bionale, inclusiv Premiul Nobel pentru Pace \xc3\xaen 1989._NEWLINE_\xc3\x8en ultimii ani, multe universit\xc4\x83\xc8\x9bi occidentale i-au conferit titlul de Doctor Honoris Causa ca o recunoa\xc8\x99tere a importan\xc8\x9bei scrierilor sale asupra filozofiei buddhiste \xc8\x99i a rolului pe care personalitatea sa \xc3\xael joac\xc4\x83 \xc3\xaen dialogul ecumenic \xc8\x99i \xc3\xaen men\xc8\x9binerea armoniei \xc3\xaentre marile religii ale lumii. \xc3\x8en timpul c\xc4\x83l\xc4\x83toriilor pe care le-a efectuat \xc3\xaen str\xc4\x83in\xc4\x83tate, Sfin\xc8\x9bia Sa a sus\xc8\x9binut cu t\xc4\x83rie necesitatea respectului reciproc \xc8\x99i a unei mai bune \xc3\xaen\xc8\x9belegeri \xc3\xaentre diferitele credin\xc8\x9be ale lumii. \xc3\x8en apari\xc8\x9biile sale publice, Dalai Lama urm\xc4\x83re\xc8\x99te s\xc4\x83 transmit\xc4\x83 neobositul s\xc4\x83u mesaj de iubire, compasiune \xc8\x99i non-violen\xc8\x9b\xc4\x83, precum \xc8\x99i sentimentul universalei responsabilit\xc4\x83\xc8\x9bi pentru destinele acestei lumi, pentru pace.\n_START_SECTION_\nSf\xc3\xa2r\xc8\x99itul institu\xc8\x9biei?\n_START_PARAGRAPH_\n\xc3\x8en 2014, Tenzin Gyatso a recomandat ca dup\xc4\x83 moartea sa s\xc4\x83 nu mai fie ales alt Dalai Lama, deoarece institu\xc8\x9bia \xc8\x99i-a pierdut semnifica\xc8\x9bia: importan\xc8\x9ba sa a constat \xc3\xaen puterea politic\xc4\x83, pe care acum nu o mai are. Dup\xc4\x83 450 de ani de func\xc8\x9bionare a institu\xc8\x9biei Dalai Lama, aceasta nu mai este necesar\xc4\x83, deoarece budismul tibetan are o organizare foarte bun\xc4\x83, dispune de c\xc4\x83lug\xc4\x83ri cu o educa\xc8\x9bie excep\xc8\x9bional\xc4\x83, astfel c\xc4\x83 nu mai depinde de un sigur individ.'